钦定古今图书集成/历象汇编/庶征典/第009卷 > 春秋繁露 > 《二端》
## 钦定古今图书集成/历象汇编/庶征典/第009卷 > 春秋繁露 > 《二端》

《春秋》至意有二端，不本二端之所从起，亦未可与论
灾异也。小大微著之分也。夫览求微细于无端之处，
诚知小之为大也，微之将为著也。吉凶未形，圣人所
独立也；虽欲从之，末由也已，此之谓也。故王者受命
改正朔，不顺数而往，必迎来而受之者，授受之义也。
故圣人能系心于微，而致之著也。是故《春秋》之道，以
元之深，正天之端；以天之端，正王之政；以王之政，正
诸侯之位。五者俱正，而化大行。然书“日蚀、星陨有蜮，
山崩地震，夏大雨水，冬大雨雪，陨霜，不杀草。自正月
不雨，至于秋七月，有鸲鹆来巢”，《春秋》异之。以此见悖
乱之征。是小者不得大，微者不得著，虽甚末亦端。孔
子以此效之，吾所以贵重始是也。因恶夫推灾异之
象于前，然后图安危祸乱于后者，非《春秋》之所甚也。
然而《春秋》举之以为一端者，亦欲其省天谴而畏天
威，内动于心志，外见于事情，修身审己，明善心以反
道者也，岂非贵微重始，慎终推效者哉！